Diari Oficial de la Generalitat Valenciana


Sumari del DOGV 5855, del 23-09-2008 (2008/10134)

Resolució de 3 de setembre de 2008, de la Secretaria de Govern del Tribunal Superior de Justícia de la Comunitat Valenciana, per la qual es convoquen borses de treball de secretaris judicials substituts a les províncies d'Alacant, Castelló i València.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5855

Data del DOGV
:   23-09-2008

Secció del DOGV
:   IV. ADMINISTRACIÓ DE JUSTÍCIA

Número del document
:   2008/10038


Data del document
:   03-09-2008

Organisme emissor
:   Tribunal Superior de Justícia de la Comunitat Valenciana

Tipus de document
:   Resolució

Correcció d'errades

Anàlisi jurídica

 Descriptors 

:   * personal de l'administració de justícia
    * treball temporal
    * administració regional

Resolució de 3 de setembre de 2008, de la Secretaria de Govern del Tribunal Superior de Justícia de la Comunitat Valenciana, per la qual es convoquen borses de treball de secretaris judicials substituts a les províncies d'Alacant, Castelló i València. [2008/10153]  
De conformitat amb el que disposa l'article 451 de la Llei Orgànica del Poder Judicial i en els articles 134 a 139 del Reial Decret 1608/2005, de 30 de desembre, pel qual s'aprova el Reglament Orgànic del Cos de Secretaris Judicials, esta Secretaria de Govern ha acordat anunciar la convocatòria de borses de treball de secretaris judicials substituts a les províncies d'Alacant, Castelló i València, d'acord amb les bases següents:  
Primera  
Es fixa en 42 el nombre de places que han de constituir la borsa a la província d'Alacant, més 12 com a quota de reserva. 25, a la província de Castelló, més 7 com a quota de reserva. I 63, a la província de València, més 18 com a quota de reserva.  
Les borses tindran vigència durant un any a partir de la publicació de la seua constitució, prorrogable per un altre.   
Del total de les places convocades es reservarà el 5% per a ser cobertes pels que tinguen la condició legal de discapacitat, amb grau de discapacitat igual o superior al 33%, de conformitat amb el que preveu l'article 13 del Reial Decret 215/2003, de 21 de febrer (Boletín Oficial del Estado del 22) sempre que acrediten l'indicat grau de discapacitat i la compatibilitat funcional amb l'exercici de les tasques i funcions que corresponen al Cos de Secretaris Judicials.   
Segona  
Podran prendre part en este concurs, els que en la data de terminació del termini de presentació de sol·licituds, reunisquen els requisits següents:  
1. Ser espanyol i major d'edat.  
2. Ser llicenciat en Dret.  
3. No haver sigut condemnat ni estar processat o inculpat per delicte dolós, llevat que haguera obtingut la rehabilitació o s'haguera dictat en la causa una interlocutòria de sobreseïment ferm o s'hagueren cancel·lat els antecedents penals.  
4. Trobar-se en el ple exercici dels seus drets civils.  
5. No trobar-se inhabilitat per a l'exercici de funcions públiques.  
6. No haver sigut separat per mitjà de procediment disciplinari d'un cos de l'estat, de les comunitats autònomes o de les administracions locals, ni suspés per a l'exercici de funcions públiques en via disciplinària o judicial, llevat que haguera sigut degudament rehabilitat.  
7. No patir malaltia o defecte físic o psíquic que li impedisca l'exercici del càrrec.  
8. No haver complit l'edat de setanta anys ni complir-los en el transcurs de la vigència de la borsa.  
Tercera  
Les persones interessades, dirigiran una única sol·licitud de participació al secretari de Govern del Tribunal Superior de Justícia, amb indicació de les províncies a què opten per ordre de preferència, la qual cosa podran efectuar directament, o servint-se de qualssevol de les modalitats previstes en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, dins del termini de 10 dies naturals següents a la publicació de la convocatòria en el Boletín Oficial del Estado sense que incidisca en el còmput del dit termini qualsevol altra forma de publicitat que puga donar-se a la convocatòria.  
Quarta  
1. Les sol·licituds de participació s'ajustaran necessàriament al model inclòs en l'annex d'esta resolució i uniran a esta fotocòpies compulsades del document nacional d'identitat, del títol de llicenciat en Dret o del justificant de pagament de les taxes per a l'expedició d'este, del certificat de l'expedient acadèmic de la indicada llicenciatura, certificat mèdic oficial que acredite no patir cap defecte físic o malaltia psíquica o física que l'incapacite per a l'exercici del càrrec, així com dels documents que resulten acreditatius dels mèrits al·legats pel concursant.   
2. El certificat d'antecedents penals serà requerit directament pel Ministeri de Justícia, a instàncies del secretari de Govern, únicament dels seleccionats que no estiguen en actiu en el Cos de Gestió Processal i Administrativa.  
3. Els que pertangueren a algun cos de l'administració i es trobaren en situació de servici actiu han d'adjuntar un certificat de no trobar-se suspesos en virtut d'expedient disciplinari, excepte en el supòsit de pertinença al Cos de Gestió Processal i Administrativa, i en este cas la dita acreditació es realitzarà pel Ministeri de Justícia a sol·licitud del secretari de Govern.  
4. Els aspirants que tinguen la condició legal de discapacitats amb grau igual o superior al 33% hauran de presentar certificat dels òrgans competents que acredite la seua capacitat funcional per a exercir les tasques pròpies del Cos de Secretaris Judicials.  
Cinquena  
Els que formen part d'una borsa, quan se'n convoque una de nova, si així ho desitgen, hauran de participar-hi, i es valoraran els mèrits al·legats d'acord amb el que preveu la nova convocatòria.  
Sisena  
1. Acabat el termini de presentació de sol·licituds, el secretari de Govern valorarà els mèrits al·legats pels aspirants que reunisquen els requisits exigits.  
2. Es valoraran els següents mèrits, d'acord amb el barem i criteris de puntuació establits en la Resolució de la Direcció General de Relacions amb l'Administració de Justícia, de 16 de maig de 2006, publicada en el Boletín Oficial del Estado de 2 de juny del mateix any, modificada parcialment per la Resolució de 14 de juliol de 2008, de la Direcció General de Modernització amb l'Administració de Justícia, publicada en el Boletín Oficial del Estado de 5 d'agost de 2008:  
a) Expedient acadèmic.  
b) Ser doctor en Dret i qualificació aconseguida en l'obtenció d'este grau.  
c) Anys d'exercici efectiu de l'advocacia davant dels jutjats i tribunals, dictàmens emesos i assessoraments prestats. El temps d'exercici professional es computarà des de la data de la primera alta com a exercent en qualsevol col·legi.  
d) Haver actuat com a oficial habilitat i temps de duració de la dita habilitació.  
e) Haver realitzat tasques de substitució de secretaris judicials, jutges o fiscals i temps efectiu de les dites substitucions.  
f) Anys de servici efectiu com a professors de disciplines jurídiques en universitats públiques o privades, o col·laborador en departaments d'estes disciplines.  
g) Anys de servici com a funcionari de carrera en qualssevol altres cossos de les administracions públiques per a l'ingrés del qual s'exigisca expressament estar en possessió del títol de llicenciat en Dret. El temps d'exercici professional es computarà des que van ser nomenats funcionaris en pràctiques o des de la data de presa de possessió en el seu primer destí.  
h) Publicacions cientificojurídiques.  
i) Ponències i comunicacions en congressos i cursos d'interés jurídic.  
j) Realització de cursos d'especialització jurídica.  
k) Haver aprovat algun dels exercicis que integren les proves d'accés pel torn lliure al cos de secretaris judicials, de la carrera judicial o fiscal o de qualsevol oposició per a la que s'exigira tindre la condició de llicenciat en Dret.  
l) Temps de servicis, si és el cas, en el Cos de Gestió Processal i Administrativa.  
m) Tindre coneixements de dret i/o de llengua propis.  
El mèrit enumerat en la lletra l de la base sisena, açò és, ser funcionari del Cos de Gestió Processal i Administrativa, es valorarà com a preferent a l'hora de la crida, enfront dels altres integrants de les borses de secretaris substituts.  
Setena  
1. Una vegada valorades les sol·licituds, el secretari de Govern elaborarà una llista provisional de seleccionats ordenats de major a menor puntuació obtinguda, així com de la quota de reserva, on figuraran els cognoms, número de document nacional d'identitat, número d'orde i puntuació obtinguda per cada un dels candidats. Les dites llistes es publicaran als taulers d'anuncis dels tribunals superiors de justícia, audiències provincials, deganats de les capitals, unitats administratives, delegacions del govern i seu central del Ministeri de Justícia.  
2. Els interessats tindran 10 dies hàbils per a efectuar reclamacions davant del secretari de Govern, comptadors a partir de l'endemà de la publicació de les llistes a la seu central del Ministeri de Justícia i per a optar per la borsa de què desitgen formar part si hagueren sigut seleccionats en més d'una en tot el territori nacional. Les reclamacions respecte a la valoració provisional de mèrits, només podran referir-se estrictament a la valoració dels mèrits que hagen quedat acreditats en el moment de la sol·licitud, respecte al quals no s'admetrà en cap cas l'esmena. Les reclamacions no podran comportar la invocació ni acreditació d'altres mèrits diferents dels de la sol·licitud.  
3. En el termini de 15 dies hàbils el secretari de Govern resoldrà les reclamacions i confeccionarà la llista d'aspirants definitivament admesos, la qual remetrà al Ministeri de Justícia, perquè este comprove que no hi haja candidats que formen part de més d'una borsa de treball. Si així fóra se'ls exclourà de la borsa en què hagen obtingut menys puntuació. Una vegada confirmada pel secretari general de l'administració de justícia i publicada en la forma assenyalada en el punt 1 d'esta base setena, així com en la pàgina web del Ministeri de Justícia, es remetrà al Boletín Oficial del Estado i al butlletí oficial de la comunitat autònoma per a la publicació.  
Huitena  
1. Els secretaris substituts que es nomenen, hauran de prendre possessió dins del termini de les 24 hores següents a la comunicació del nomenament, davant del secretari coordinador provincial.  
2. Quan per renúncia o altres causes legals de cessament, no hi haja prou candidats, podran ser nomenats, per rigorós orde de mèrits, els que hagen obtingut puntuació en esta convocatòria  
Novena  
Els secretaris substituts, quedaran subjectes durant el temps que exercisquen els dits càrrecs, a l'estatut dels membres del Cos de Secretaris Judicials i tindran dret a percebre les remuneracions corresponents al lloc de treball exercit i seran donats d'alta en el Règim General de la Seguretat Social.  
Deu  
Durant el temps que exercisquen els seus càrrecs, els secretaris substituts, estaran afectats per les incompatibilitats i prohibicions contingudes en els articles 140 i següents del Reglament Orgànic del Cos de Secretaris Judicials.  
Onze  
Els nomenaments de secretaris substituts quedaran sense efecte i produiran el seu cessament:  
a) En el moment de la presa de possessió o reincorporació dels titulars a les seues destinacions o supressió de la plaça per a la qual van ser nomenats.  
b) Falsedat en algun dels requisits exigits o circumstàncies al·legades per a la seua inclusió en les borses.  
c) Per sanció disciplinària ferma en via administrativa, diferent de la d'advertència.  
d) Per expiració del termini, o quan desapareguen les raons de necessitat o urgència per les quals van ser nomenats.  
e) Per complir l'edat de jubilació forçosa establida en la Llei Orgànica del Poder Judicial i en el Reglament per als Funcionaris del Cos de Secretaris Judicials.  
f) Per renúncia de l'interessat degudament acceptada i justificada.  
g) Per resolució motivada del Ministeri de Justícia, a proposta del secretari de Govern corresponent, quan hi concórrega alguna de les causes d'incapacitat, incompatibilitat i prohibició i quan deixen d'atendre diligentment els deures del càrrec o foren manifestament no idonis en el seu exercici.  
Dotze  
Contra els acords del secretari de Govern del Tribunal Superior de Justícia els interessats podran interposar recurs d'alçada davant el Ministeri de Justícia, a fi d'exhaurir la via administrativa i, si escau, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana.  
València, 3 de setembre de 2008.- El secretari de Govern: Jesús Olarte Madero.